บสส.สบช่องรอซื้อเอ็นพีแอล คาดปีนี้แบงก์เทขาย2.5หมื่นล.
บสส.คาดปีนี้แบงก์เทกระจาดขายเอ็นพีแอล 2-2.5 หมื่นล้าน เตรียมทุ่มซื้อ 1,500 ล้านบาท พร้อมจัดงานเอ็กซ์โปขายทรัพย์พันล้าน
22 เม.ย. 2558

บสส.คาดปีนี้แบงก์เทกระจาดขายเอ็นพีแอล 2-2.5 หมื่นล้าน เตรียมทุ่มซื้อ 1,500 ล้านบาท พร้อมจัดงานเอ็กซ์โปขายทรัพย์พันล้าน 
นายชูเกียรติ จิตติไมตรีสกุล กรรมการผู้จัดการ บริษัท บริหารสินทรัพย์สุขุมวิท (บสส.) หรือ SAM เปิดเผยว่า ในปี 2558 นี้ คาดว่าธนาคารพาณิชย์จะนำหนี้ด้อยคุณภาพ (เอ็นพีแอล) มาเทขายเพิ่มขึ้นประมาณ 2-2.5 หมื่นล้านบาท ซึ่ง บสส.ตั้งเป้าหมายจะซื้อเอ็นพีแอล และสินทรัพย์รอการขาย (เอ็นพีเอ) ประมาณ 1,000-1,500 ล้านบาท หลังจากที่ในไตรมาสแรกได้ซื้อเอ็นพีแอลจากธนาคารธนชาต และธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ไปแล้วรวมประมาณ 900-1,000 ล้านบาท
กรรมการผู้จัดการ บสส. กล่าวว่า การที่ธนาคารพาณิชย์ออกมาขายหนี้เสียมากขึ้นนั้น ไม่ใช่เพราะมีปัญหาเอ็นพีแอลเพิ่มขึ้น แต่เป็นเพราะอั้นมาจากปีที่แล้ว รวมทั้งธนาคารพาณิชย์ส่วนใหญ่เห็นว่าการขายเอ็นพีแอลออกมา จะทำให้ไม่ต้องตั้งสำรองหนี้เพิ่มขึ้น และมีเงินก้อนเพื่อนำไปขยายสินเชื่อใหม่ได้
นายชูเกียรติ ระบุด้วยว่า ในปีนี้ บสส.ตั้งเป้าหมายรายได้ ประมาณ 1.6 หมื่นล้านบาท โดยแบ่งเป็นรายได้จากการปรับโครงสร้างหนี้ 1.1 หมื่นล้านบาท และรายได้จากการขายเอ็นพีเอ 5,000 ล้านบาท โดยในไตรมาสแรกสามารถขายเอ็นพีเอได้แล้วประมาณ 1,000 ล้านบาท ขณะที่ปัจจุบัน บสส.มีพอร์ตเอ็นพีแอล 3.6 แสนล้านบาท และเอ็นพีเอ 2 หมื่นล้านบาท
ทั้งนี้ แม้ว่าเศรษฐกิจซบเซา แต่แนวโน้มการขายเอ็นพีเอยังคงเติบโตดีอยู่ โดยมีนักลงทุนทั้งรายย่อยและรายใหญ่แสดงความสนใจหาซื้อที่ดินเปล่าเพื่อเตรียมการลงทุน ประกอบกับแนวโน้มอัตราดอกเบี้ยต่ำ จึงเป็นจังหวะเหมาะที่จะลงทุน และยังเป็นเพราะรัฐบาลก็เพิ่งประกาศชะลอการออกมาตรการจัดเก็บภาษีที่ดินและสินทรัพย์ด้วย ขณะที่ บสส. เตรียมจัดงานมหกรรมลงทุนครบเครื่องในช่วงปลายเดือนนี้ โดยคัดสินทรัพย์เด่นกว่า 3,000 ล้านบาท มาจำหน่าย และตั้งเป้าหมายยอดขายครั้งนี้ประมาณ 1,000 ล้านบาท